Om under ti år vil der på landsplan mangle mere end 35.000 lærere, sygeplejersker, pædagoger og socialrådgivere. Det viser en analyse som DAMVAD Analytics har udarbejdet for Danske Professionshøjskoler. Samtidig daler interessen for velfærdsuddannelserne blandt unge, fortæller Professionshøjskolen UCN i en pressemeddelelse. I Nordjylland er det Professionshøjskolen UCN, der uddanner sygeplejersker, lærere og pædagoger, og her frygter rektor Lene Augusta Jørgensen, at det vil påvirke samfundets evne til at tage hånd om børn, unge, ældre, syge og sårbare med den faglighed og professionalisme, som er nødvendig. - På sundhedsområdet er manglen på uddannet arbejdskraft flere steder allerede en realitet, og vi ser allerede nu, hvordan vores dimittender på sygeplejerskeuddannelsen har job, allerede inden eksamensbeviset er i hånden. Der er hårdt brug for deres kompetencer til at opfylde efterspørgslen på sygeplejersker, siger Lene Augusta Jørgensen. Ifølge rapporten, som DAMVAD Analytics har lavet for Danske Professionshøjskoler, vil der i 2030 mangle 1.400 sygeplejersker i Nordjylland. På landsplan vil tallet ifølge analysen være 8.200. - Vi har brug for, at flere unge kan se sig selv i jobbet som lærer, pædagog eller sygeplejerske. Vi har endnu alle nordjyske studiepladser besat på uddannelserne til sygeplejerske og pædagog, men sådan ser det desværre ikke ud på læreruddannelsen, hvor der hvert år står tomme pladser. Lærerfaget har enorm betydning for fremtidens Danmark, og det er afgørende, at vi kan rekruttere dygtige unge til uddannelsen. Ikke mindst for at sikre at vi har uddannede lærere til at tage over, når mange nordjyske skoler i de kommende år står foran et generationsskifte blandt lærerstaben, siger Lene Augusta Jørgensen.

Opsummering:
Professionshøjskolen UCN råber vagt i gevær i forhold til, unge nordjyder fravælger velfærdsuddannelser, selv om behovet for uddannede stiger.